Toe God die tuin van Eden aangeplant het, het Hy sy langtermynverpligting teenoor die mens wat Hy geskape het duidelik uitgespel. Hy het ŉ tuin volgens skaal vir die mens gemaak waar hy nie slegs voedsel kon verbou om in sy behoeftes te voorsien nie, maar ook die prag van die tuin kon geniet. Die heel wonderlikste was egter dat Hy gekies het om saam met sy skepsels wat Hy na sy beeld gemaak het, die tuin te geniet. Hy het intiem met hulle gewandel terwyl sy teenwoordigheid die tuin gevul het.